HR Službeni list Europske unije C 228/8

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća

(2016/C 228/04)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća (2)

„BRISIGHELLA”

EU br.: IT-PDO-0217 - 01379 – 2.10.2015.

ZOI ( X ) ZOZP ( ) ZTS ( )

1. Skupina koja podnosi zahtjev i legitiman interes

Consorzio Olio DOP „BRISIGHELLA” via Roma, 44 48013 Brisighella (RA) ITALIA Tel. +39 054681103 – telefaks +39 054681497 E-pošta: info@brisighelladop.it

2. Država članica ili treća zemlja

Italija

3. Rubrika specifikacije proizvoda na koju se primjenjuje (primjenjuju) izmjena (izmjene)

— ☒ Opis proizvoda — ☐ Dokaz podrijetla — ☒ Metoda proizvodnje — ☐ Povezanost sa zemljopisnim područjem — ☒ Označivanje — ☒ Ostalo: pakiranje; brisanje upućivanja na nacionalno zakonodavstvo; zamjena formulacije „denominazione di origine controllata” (kontrolirana oznaka izvornosti)

4. Vrsta izmjene (izmjena)

— ☐ Izmjena specifikacije proizvoda registriranog ZOI-a ili ZOZP-a koja se smatra manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i ne zahtijeva izmjenu objavljenog jedinstvenog dokumenta. — ☐ Izmjena specifikacije proizvoda registriranog ZOI-a ili ZOZP-a koja se smatra manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i zahtijeva izmjenu objavljenog jedinstvenog dokumenta. — ☒ Izmjena specifikacije proizvoda registriranog ZOI-a ili ZOZP-a koja se smatra manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, za koju nije objavljen jedinstveni dokument (ili istovrijedan dokument). — ☐ Izmjena specifikacije proizvoda registriranog ZTS-a koja se smatra manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012.

5. Izmjena (izmjene)

Opis proizvoda

Specifikacija je prilagođena postojećem zakonodavstvu Zajednice uvođenjem medijana za tipične deskriptore u skladu s metodom utvrđenom Uredbom Komisije (EZ) br. 796/2002 (3) te ukidanjem nekadašnje osjetilne analize koja više nije relevantna. Stoga su definicije nekih svojstava proizvoda neznatno izmijenjene kako bi se njima upotpunile i precizirale definicije iz specifikacije proizvoda koja je podnesena sa zahtjevom za registraciju: u pogledu mirisa, prosječna do intenzivna voćnost s jasnom notom začinskog bilja i/ili zelenog povrća ispravljena je u „prosječna do intenzivna voćnost masline (medijan > 3) koja se stapa s aromom artičoke i notom začinskog bilja i rajčice”; u pogledu okusa, prema specifikaciji koja je trenutačno na snazi trebao bi biti voćni s lagano gorkom notom te lagano ili srednje pikantnom notom, što je izmijenjeno u „prosječna do intenzivna voćnost masline (medijan > 3) koja se stapa sa srednje do intenzivno (medijan > 3) gorkom i pikantnom notom”. Ti su mirisi i okusi slični onima koji su navedeni u specifikaciji koja je podnesena sa zahtjevom za registraciju ZOI-a.

Nadalje, izbrisano je sljedeće:

— vrijednost omjera oleinske i linolne kiseline, koja prema specifikaciji koja je trenutačno na snazi treba biti u rasponu od 10 do 20: smanjenje vrijednosti oleinske kiseline neizbježno utječe na taj omjer,

— vrijednosti omjera kampesterola i stigmasterola, koje moraju biti u rasponu od 1,7 do 1,4 i vrijednost omjera kampesterola i Delta 5 avenasterola, koja mora biti u rasponu od 0,25 do 0,60.

Ti su omjeri služili kao parametri zajamčenog podrijetla ulja, no danas se njima više ne jamče podrijetlo i kvaliteta ekstra djevičanskog maslinova ulja ZOI-a „Brisighella”.

Vrijednost K270 smanjena je s najviše vrijednosti od 1,60 u specifikaciji koja je trenutačno na snazi, i koja je zapravo bila pogrešna, na najvišu vrijednost od 0,20, u skladu sa zakonodavstvom o karakteristikama ekstra djevičanskog maslinova ulja (Prilog I. Uredbi (EZ) br. 796/2002).

Ukupna najviša kiselost, izražena kao oleinska kiselina, smanjena je s 0,5 % na 0,3 %. S obzirom na to da ulje ZOI-a „Brisighella” nikad ne premašuje vrijednost od 0,3 %, do smanjenja je došlo radi optimalnog očuvanja kvalitete.

Jednako tako, dodan je najmanji obvezan sadržaj polifenola koji je jednak ili veći od 200 ppm (u mg tirosola po kg-1 ulja), na temelju znanstvene analize s pomoću službene metode „Određivanje biofenola u maslinovu ulju metodom HPLC” koju je odobrilo Međunarodno vijeće za masline (COI/T. 20/dokument br. 29).

Sadržaj oleinske kiseline smanjen je sa 75 % na 74 %. Kako je vidljivo iz izvješća Regionalne agencije za prevenciju, okoliš i energiju regije Emilije i Romanje (ARPA), klimatske promjene posljednjih su godina izazvale zamjetan porast temperature. Od 1987. do 2012. prosječan godišnji porast temperature iznosio je približno 0,07 °C, tako da je prosječna godišnja temperatura porasla sa 12,9 °C za razdoblje 1987. – 1996. na 14,2 °C za razdoblje 2007. – 2012. Ako se zasebno razmotri ljetno razdoblje, izmjereni porast temperature varira od 22,3 °C do 24 °C i više (25,6 °C u 2012.). Te varijacije utječu na faze u kojima drvo masline nakon razvoja ploda započinje proces proizvodnje ulja i biosinteze masnih kiselina. Vruća klima može povoljno utjecati na desaturaciju masnih kiselina, što rezultira povećanjem sadržaja linolne kiseline i smanjenjem sadržaja oleinske kiseline. Smanjenje ograničenja sadržaja oleinske kiseline u ekstra djevičanskome maslinovu ulju ZOI-a „Brisighella” ne bi značilo izlaganje riziku od prijevare jer bi drugi parametri ostali netaknuti. Treba naime naglasiti da bi bilo kakvo miješanje s drugim uljima osim maslinova ulja moglo dovesti do smanjenja sadržaja oleinske kiseline, a time i neizbježno do promjene u sastavu ulja, no to se ne bi moglo dogoditi smanjenjem od samo jednog postotnog boda.

Izričito upućivanje na usklađenost ostalih kemijsko-fizikalnih parametara koji nisu posebno navedeni u zakonodavstvu EU-a izbrisano je zbog redundantnosti. Ti se parametri moraju u svakom slučaju poštovati. Izbrisano je i upućivanje na Ministarstvo za poljoprivrednu, prehrambenu i šumarsku politiku u pogledu ovlaštenja za dodavanje drugih parametara jer se odnosi na nekadašnje nacionalne prakse koje više nisu na snazi.

Sve se te izmjene samo djelomično odnose na svojstva proizvoda koja nisu ključna. U većini slučajeva te su izmjene unesene nakon ažuriranja zakonodavstva EU-a u tom sektoru, koje je doneseno nakon registracije ZOI-a „Brisighella”. Čak i u slučaju da su te izmjene ciljano unesene, poput npr. brisanja raspona, najviše kiselosti, postotka oleinske kiseline ili sadržaja polifenola, one se odnose na svojstva ekstra djevičanskog maslinova ulja općenito, a ne samo na maslinovo ulje ZOI-a „Brisighella”, te na poveznicu iz članka 7. stavka 1. točke (f) podtočke i. Uredbe (EU) br. 1151/2012, te bi ih shodno tome i dalje trebalo smatrati manjim izmjenama u smislu članka 53. stavka 2. trećeg podstavka Uredbe (EU) br. 1151/2012.

Metoda proizvodnje

Datum početka berbe izbrisan je iz specifikacije te se umjesto toga datum berbe povezuje s tijekom godišnjih doba u predmetnoj godini, a time i s početkom zrenja. Na specifikaciji poslanoj sa zahtjevom za registraciju naveden je datum 5. studenoga svake godine. Uzimajući u obzir prethodno navedeno u pogledu izmjene sadržaja oleinske kiseline, primijećeno je da je porast temperature na tom području izazvao postupno sve ranije zrenje maslina, zbog čega je 5. studenoga sada prekasni datum. U trenutku registracije to je doista bilo vrijeme početka zrenja maslina, no dopušteno se odstupanje s vremenom smanjivalo te su proizvođači bili primorani zatražiti privremenu izmjenu specifikacije, koja je prvotno bila privremena, a zatim postala trajna.

Iako je naveden datum, tu bi izmjenu čak i u tom slučaju i dalje trebalo smatrati manjom izmjenom jer ne utječe ni na jedan od uvjeta navedenih u članku 53. stavku 2. Uredbe (EU) br. 1151/2012.

Označivanje

Na oznaci proizvoda sada se mogu navesti sljedeće tvrdnje u pogledu korisnog učinka na zdravlje: „polifenoli u maslinovu ulju pridonose zaštiti lipida u krvi od oksidativnog oštećenja” – „koristan učinak postiže se dnevnim unosom od 20 g maslinova ulja” (za ulja koja sadržavaju najmanje 5 mg hidroksitirozola i njegovih derivata na 20 g ulja), s obzirom na to da ekstra djevičansko maslinovo ulje „Brisighella” ima potrebna svojstva za tu tvrdnju. Ta je tvrdnja, između ostalih, određena Uredbom (EU) br. 432/2012 te se stoga smije upotrebljavati isključivo u skladu s uvjetima utvrđenima tom Uredbom.

Ni jedna od tih izmjena ne zadovoljava uvjete iz članka 53. stavka 2. Uredbe (EU) br. 1151/2012 te bi stoga i njih trebalo smatrati manjim izmjenama.

Ostalo

U specifikaciji poslanoj sa zahtjevom za registraciju propisano je da posude u koje se prije prodaje pakira ulje ZOI-a „Brisighella” moraju biti od tamnog stakla i zapremnine izražene u gramima ili mililitrima kako slijedi: 100, 250, 500, 750, 1 000, 1 500, 2 000 i 5 000. Unesena je izmjena u pogledu vrste posuda pa se tako dopušta i uporaba metalnih posuda, izmjena u pogledu zapremnina izraženih u gramima i milimetrima te dopuštenje za uporabu bilo kojeg oblika pod uvjetom da ne premašuje zapremninu od 5 litara.

Izbrisana su upućivanja na Ministarsku odluku br. 573 od 4. studenoga 1993. jer više nisu relevantna.

Specifikacija koja je poslana u vrijeme podnošenja zahtjeva za registraciju sadržavala je pogrešnu formulaciju „denominazione di origine controllata” (kontrolirana oznaka izvornosti) koja je zamijenjena ispravnom formulacijom: „denominazione di origine protetta” (zaštićena oznaka izvornosti).

U svakom slučaju, prethodno navedene izmjene ne ubrajaju se ni u jednu od kategorija iz članka 53. stavka 2. Uredbe (EU) br. 1151/2012 te ih stoga treba smatrati manjim izmjenama.

6. Ažurirana specifikacija proizvoda (samo za ZOI i ZOZP)

https://www.politicheagricole.it/flex/cm/pages/ServeBLOB.php/L/IT/IDPagina/3335

JEDINSTVENI DOKUMENT

„BRISIGHELLA”

EU br.: IT-PDO-0217 - 01379 – 2.10.2015.

ZOI ( X ) ZOZP ( )

1. Naziv (nazivi)

„Brisighella”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5. Ulja i masti (maslac, margarin, ulje itd.)

3.2. Opis proizvoda na koji se odnosi naziv iz točke 1.

Ekstra djevičansko maslinovo ulje sa zaštićenom oznakom izvornosti „Brisighella” u trenutku puštanja u promet mora imati sljedeća obilježja:

Boja: smaragdno zelena sa zlatnim odsjajem;

Miris: prosječna do intenzivna voćnost masline (medijan > 3) koja se stapa s aromom artičoke i notom začinskog bilja i rajčice;

Okus: prosječna do intenzivna voćnost masline (medijan > 3) koja se stapa sa srednje do intenzivno (medijan > 3) gorkom i pikantnom notom;

Ukupna najviša kiselost, izražena kao oleinska kiselina, u težini ne smije premašiti 0,3 g/100 g ulja;

Peroksidni broj: ≤ 13 Meq O2v/Kg

K232: ≤ 2,20;

K270: ≤ 0,20;

Linolna kiselina: ≤ 8 %

Oleinska kiselina: ≥ 73 %

Najmanji sadržaj polifenola: ≥ 200 ppm (u mg tirosola po kg-1ulja), na temelju znanstvene analize s pomoću službene metode „Određivanje biofenola u maslinovu ulju metodom HPLC” koju je odobrilo Međunarodno vijeće za masline (COI/T. 20/dokument br. 29).

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Zaštićena oznaka izvornosti „Brisighella” mora biti proizvedena od sorte masline „Nostrana di Brisighella”, koja mora činiti najmanje 90 % nasada masline. Nasadi masline smiju sadržavati i druge sorte, pod uvjetom da njihov udio nije veći od 10 %.

3.4. Posebni proizvodni postupci koji se moraju provesti na određenom zemljopisnom području

Sve faze proizvodnog procesa (uzgoj, berba i prešanje maslina) moraju se odvijati na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Kako bi se očuvala posebna svojstva proizvoda u svim fazama proizvodnje i zajamčilo očuvanje kvalitete ulja, ekstra djevičansko maslinovo ulje „Brisighella” mora se puniti u boce ili pakirati na proizvodnom području opisanom u članku 3. specifikacije proizvoda. Ekstra djevičansko maslinovo ulje „Brisighella” pakira se za puštanje u promet u posude od tamnog stakla ili metala sa zapremninom od najviše pet litara.

3.6. Posebna pravila za označivanje proizvoda na koji se odnosi registrirani naziv

Naziv zaštićene oznake izvornosti „Brisighella” mora biti naveden na oznaci jasnim i neizbrisivim slovima u boji koja je kontrastna u odnosu na samu oznaku i jasno razlučiva od ostalih informacija na oznaci proizvoda. Na oznaci mora biti naznačena godina proizvodnje maslina od kojih je ulje proizvedeno.

Uporaba naziva poduzeća, imanja i gospodarstava i upućivanje na pakiranje u poduzeću za obradu maslina ili udruženju takvih poduzeća smještenom na proizvodnom području dopušteni su samo ako je proizvod proizveden isključivo od maslina pobranih u maslinicima u vlasništvu predmetnog poduzeća te ako je ulje dobiveno i pakirano u okviru tog poduzeća.

4. Sažeta definicija zemljopisnog područja

Masline namijenjene za proizvodnju ekstra djevičanskog maslinova ulja sa zaštićenom oznakom izvornosti „Brisighella” moraju biti uzgojene na području pokrajina Ravenna i Forlì, koje su pogodne za proizvodnju ulja sa svojstvima i kvalitetom utvrđenima u ovoj specifikaciji.

To područje uključuje cijelo administrativno područje ili dijelove područja sljedećih općina: Brisighella, Faenza, Riolo Terme, Casola Valsenio i Modigliana.

5. Povezanost sa zemljopisnim područjem

Zemljopisno područje izuzetno je važno za proizvodnju masline ZOI-a „Brisighella”. Dva glavna čimbenika omogućuju uzgoj maslina na tom području:

1. Dotok toplog zraka s juga u nizine (jer je to najniži planinski lanac Apenina u odnosu na planine koje su izvan proizvodnog područja ovog ZOI-a) raspršuje maglu koja se stvara u nizinama u pravcu dolina izvan područja ZOI-a.

2. Proizvodno područje ovog ZOI-a dijeli planinski lanac poznat kao „La Vena dei Gessi Romagnola” (sadrena žila Romanje), u kojem se zbog njegovih geoloških i pedoloških karakteristika ljeti akumulira vrućina koja se u hladnom razdoblju postupno oslobađa.

Ti čimbenici omogućuju uspješan rast maslina na tom području, posebno lokalnih sorata kao što je „Nostrana di Brisighella”, od koje se proizvodi 90 % ulja koje se upotrebljava za proizvodnju ZOI-a „Brisighella”.

Toj sorti proizvod duguje svoja jedinstvena svojstva jer je to lokalna sorta od koje se dobiva najmanje 90 % ulja za ZOI „Brisighella”.

Uzgajivači maslina s područja općine Brisighella u toj su sorti masline prepoznali svojstva zahvaljujući kojima kupcu mogu ponuditi ekskluzivan proizvod.

Svojstva ZOI-a „Brisighella” rezultat su čvrstih veza između proizvodnog područja i na tom području dominantne sorte masline „Nostrana di Brisighella”, čija su specifična fenološka svojstva tijekom stoljeća prilagođavana kako bi sorta opstala na području uzgoja smještenom na granicama područja pogodnog za uzgoj maslina.

Upućivanje na objavu specifikacije

(članak 6. stavak 1. drugi podstavak ove Uredbe)

Pročišćeni tekst specifikacije dostupan je na sljedećem web-mjestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Prodotti DOP IGP” u gornjem desnom uglu ekrana i zatim na „Prodotti DOP IGP STG” na lijevoj strani ekrana te na kraju na „Disciplinari di Produzione all’esame dell’UE”.

(1) SL L 179, 19.6.2014., str. 17.

(2) SL L 343, 14.12.2012., str. 1.

(3) SL L 128, 15.5.2002., str. 8.